見提刑鞏大監三十韻
作者：許及之
朝代：宋

paragraphs: 夙借屏星映，曾憐坐客寒。
扁舟違逆水，方丈渺三韓。
分隔懸穹壤，心馳乏羽翰。
熒煌長在望，歲月凜奔湍。
凡骨思佺訣，師資待郢墁。
把文留篋笥，洗眼誦琅玕。
轍敢窮途慟，冠期結綬彈。
苦無蒼玉佩，絕憶紫金丹。
往絕修門入，爭先要路看。
飛騰寧有策，遇合自相歡。
獻納君王問，施行宇宙寬。
前星開尹幕，列宿炳朝端。
賀老聊爲監，嚴公合從官。
調官因有便，典謁亦曾干。
不得瞻丰采，無由出肺肝。
姓名煩摸索，蹤跡自蹣跚。
未有三千牘，那能九萬摶。
抱關從苑候，失步向邯鄲。
繼憶專城去，俱興歛惠歎。
第聞盤錯舊，不見剸裁難。
帝眷從更治，民風要飽觀。
甫傳光禮樂，已著畫衣冠。
浙水東西接，恩波晝夜瀾。
去天鄰杜曲，近日即長安。
儒腐真堪厭，才優特未殫。
少遲調鼎鉉，即合侍金鑾。
餘子甘流落，遺編守故殘。
若爲百里宰，已判一生酸。
蜀道游雖倦，山陰興未闌。
猶能風雪裏，作意駐征鞍。